Verstappen gekroon ná drama in JapanRed Bull se Max Verstappen (11 Desember 2021) (Foto: Kamran Jebreili/Pool/AFP) Red Bull gee jou nie net vlerke nie – dit gee vir Max Verstappen ook paddavoete. Die Japanse Grand Prix was aanvanklik meer van ŉ swemgala as ŉ F1-wedren, maar ná ŉ lang onderbreking weens gietende reën het Verstappen met meer as 25 sekondes sy twaalfde wedren van die seisoen gewen. Hy het daarmee ook sy tweede wêreldkampioenskapstitel beklink. Charles Leclerc was aanvanklik tweede, wat hom nog in die wedloop om die titel sou hou, maar hy het om die laaste draai kortpad gevat in ŉ verbete geveg met Verstappen se spanmaat, Sergio Perez. Daarvoor is hy met 5 sekondes gestraf. Dit het aan Verstappen die wêreldkroon besorg en aan Perez die tweede plek op die podium. Die uiteindelike wedren het net minder as 40 minute geduur want dis al tyd wat oor was nadat die wedren aanvanklik gestop is oor waterpoele op die Suzuka-baan, wat dit uiters gevaarlik vir die renjaers gemaak het. Boonop was die renjaers en spanbase woedend oor wat gebeur het kort voor die oorspronklike wedren gestaak is. Carlos Sainz het met sy Ferrari van die nat baan af gegly en teen ŉ muur gebots. In daardie nat toestande met sigbaarheid reeds uiters swak, het ŉ nutsvoertuig op die baan beweeg om die renmotor te verwyder. Die rede vir die woede was ŉ voorval op 5 Oktober 2014 op dieselfde baan. Die renjaer Jules Bianchi het ook op ŉ sopnat baan beheer oor sy Marussia verloor en teen ŉ nutsvoertuig gebots. Hy het noodbehandeling gekry en is in ŉ koma gehou totdat hy op 17 Julie 2015 oorlede is. Die renjaers se grootste probleem was nie die reën nie, maar die watersproei wat die motors voor jou byna onsigbaar maak. Die F1-motors kom ook nie met windskerms en ruitveërs nie. Pirelli-bande se F1-baas, Mario Isola, sê elke band skop 85 liter water per sekonde in die lug in teen ŉ spoed van 300 km/h. Lewis Hamilton moes met ŉ vyfde plek tevrede wees. Sy Mercedes het nie genoeg spoed gehad om die Alpine van Esteban Ocon verby te steek nie en hy moes telkemale die aftog blaas. Die volgende wedren is op 23 Oktober in Austin, Texas. We've got just under 40 mins of track time remaining And we are racing again! #JapaneseGP #F1 pic.twitter.com/HawvyCZFQJ — Formula 1 (@F1) October 9, 2022